Man benytter tre forskellige druetyper til sherry - Palomino (ca. 95%), Pedro Ximénez (3%) og Moscatel (2%). Der findes dog flere forskellige varianter af Palomino-druen, hvoraf Palomino Fino er den mest benyttede. Under presningen af druerne sker der en opdeling af mosten, hvor den bedste ’free run juice’ bruges til den type sherry, der kaldes Fino og den sidste og mere sukkerholdige del af presset bruges til Oloroso-sherry.
Den alkoholiske gæring finder sted på rustfrie stål- eller cementtanke og i yderst sjældne tilfælde på nye, amerikanske egetræsfade, som så efterfølgende bruges til lagring. Vinen gæres ud til 11-12% og forstærkes derefter til 15-22% afhængig af stilen. Vinen stabiliserer efter gæringen via cold stabilisation.